b'\n_START_ARTICLE_\nLietuvos-Vokietijos sienos sutartis\n_START_PARAGRAPH_\nLietuvos-Vokietijos sienos sutartis \xe2\x80\x93 dvi\xc5\xa1al\xc4\x97 1928 m. sutartis, kuria \xc4\xafteisinti Lietuvos-Vokietijos valstyb\xc4\x97s sienos pakitimai po Klaip\xc4\x97dos kra\xc5\xa1to sukilimo.\n_START_SECTION_\nPrielaidos\n_START_PARAGRAPH_\nVokietija d\xc4\x97l politini\xc5\xb3 prie\xc5\xbeas\xc4\x8di\xc5\xb3 pritar\xc4\x97 Klaip\xc4\x97dos kra\xc5\xa1to prijungimui prie Lietuvos, bet traktavo j\xc4\xaf kaip laikin\xc4\x85, steng\xc4\x97si, kad priverstinis Klaip\xc4\x97dos kra\xc5\xa1to perdavimas Lietuvai b\xc5\xabt\xc5\xb3 ekonomi\xc5\xa1kai ir politi\xc5\xa1kai kuo ma\xc5\xbeiau nuostolingas. 1924\xe2\x80\x931926 m. derybose aptarti sienos nustatymo principai, 1928 m. galutinai suderinta daugelio su Klaip\xc4\x97dos kra\xc5\xa1tu susijusi\xc5\xb3 sutar\xc4\x8di\xc5\xb3 ir konvencij\xc5\xb3 projektai. 1928 m. sausio 29 d. sutartis pasira\xc5\xa1yta, 1929 m. gegu\xc5\xbe\xc4\x97s 4 d. \xc4\xafsigaliojo.\n_START_SECTION_\nSutarties s\xc4\x85lygos\n_START_PARAGRAPH_\nValstyb\xc4\x97s sienos ruo\xc5\xbeas, skiriantis Klaip\xc4\x97dos kra\xc5\xa1t\xc4\x85 nuo Vokietijos, nustatytas remiantis 1919 m. Versalio taikos sutartimi ir 1924 m. Klaip\xc4\x97dos konvencija. Nuo Smalinink\xc5\xb3 iki Rusn\xc4\x97s siena \xc4\x97jo Nemunu, toliau jo \xc5\xbeio\xc4\x8di\xc5\xb3 pietine at\xc5\xa1aka \xe2\x80\x93 Skirvyte (\xc5\xa1iaurinis up\xc4\x97s krantas priklaus\xc4\x97 Lietuvai, pietinis \xe2\x80\x93 Vokietijai), nuo \xc5\xa1ios \xc5\xbeio\xc4\x8di\xc5\xb3 tiesia linija per Kur\xc5\xa1i\xc5\xb3 marias 4\xc2\xa0km \xc4\xaf pietvakarius nuo Nidos esan\xc4\x8dios at\xc5\xbeymos link ir per Kur\xc5\xa1i\xc5\xb3 nerij\xc4\x85 tiesia linija iki Baltijos j\xc5\xabros. Sienos pietinis ruo\xc5\xbeas nustatytas remiantis 1914 m. Sankt Peterburge pasira\xc5\xa1yta Vokietijos-Rusijos konvencija, kuri i\xc5\xa1 esm\xc4\x97s atitiko dar 1422 m. Melno taika nustatyt\xc4\x85 Lietuvos Did\xc5\xbeiosios kunigaik\xc5\xa1tyst\xc4\x97s ir Vokie\xc4\x8di\xc5\xb3 ordino sien\xc4\x85._NEWLINE_Sutartis konstatavo abiej\xc5\xb3 \xc5\xa1ali\xc5\xb3 pilie\xc4\x8di\xc5\xb3 teis\xc4\x99 laisvai laivuoti ir plukdyti sielius Nemunu, abiem jo \xc5\xbeio\xc4\x8di\xc5\xb3 at\xc5\xa1akomis (Skirvyte bei Atmata) ir Kur\xc5\xa1i\xc5\xb3 mariomis, j\xc5\xb3 nuosavyb\xc4\x97s teises sienos kitoje pus\xc4\x97je, buvo susitarta d\xc4\x97l bendros sienos prie\xc5\xbei\xc5\xabros. Dauguma sutarties straipsni\xc5\xb3 u\xc5\xbefiksavo ma\xc5\xbedaug lygias abiej\xc5\xb3 \xc5\xa1ali\xc5\xb3 teises, tik Vi\xc5\xa1ty\xc4\x8dio e\xc5\xbeere vokie\xc4\x8di\xc5\xb3 pilie\xc4\x8diams sudarytos palankesn\xc4\x97s s\xc4\x85lygos \xc5\xbe\xc5\xabklauti. Vokietija oficialiai neparei\xc5\xa1k\xc4\x97, kad Klaip\xc4\x97dos kra\xc5\xa1t\xc4\x85 pripa\xc5\xbe\xc4\xafsta Lietuvai, bet fakti\xc5\xa1kai tai padar\xc4\x97, \xe2\x80\x9ede jure\xe2\x80\x9c siena pripa\xc5\xbeindama Nemuno \xc5\xbeemup\xc4\xaf. Lietuvai nepavyko u\xc5\xbefiksuoti sutarties galiojimo visam laikui. Po Lietuvos-Vokietijos sienos sutarties iki naci\xc5\xb3 \xc4\xafsigal\xc4\x97jimo Vokietijoje 1933 m. \xc5\xa1ali\xc5\xb3 santykiai tapo saugesni. _NEWLINE_Sutartis fakti\xc5\xa1kai nustojo galios 1939 m. kovo 23 d., kai naci\xc5\xb3 Vokietija aneksavo Klaip\xc4\x97dos kra\xc5\xa1t\xc4\x85.'